钦定古今图书集成/明伦汇编/氏族典/第166卷 > 《廖用贤尚友录》 > 栾大
## 钦定古今图书集成/明伦汇编/氏族典/第166卷 > 《廖用贤尚友录》 > 栾大

按《史记武帝本纪》：文成死，乐成侯上书言栾大。栾大，
胶东宫人，故尝与文成将军同师，已而为胶东王尚
方。而乐成侯姊为康王后母，闻文成已死，欲自媚于
上，乃遣栾大因乐成侯求见。言方天子见栾大，大悦。
大为人长，美言，多方略，而敢为大言，处之不疑。大言
曰：“臣尝往来海中，见安期、羡门之属，顾以为臣贱，不
信臣，又以为康王诸侯耳，不足予方。臣数言康王，康
王又不用臣。臣之师曰：‘黄金可成，而河决可塞，不死
之药可得，仙人可致也’。臣恐效《文成》，则方士皆掩口，
恶敢言方哉！”上曰：“文成食马肝死耳。子诚能修其方，
我何爱乎？”于是上使先验小方斗旗，旗自相触击。是
时上方忧河决而黄金不就，乃拜大为五利将军。居
月馀，得四金印，佩天士将军、地士将军、大通将军、天
道将军印，封为乐通侯，赐列侯甲第。又以卫长公主
妻之，赍金万斤，更名其邑曰当利公主。天子亲如五
利之第，使者存问所给，连属于道，自大主将相以下，
皆置酒其家，献遗之。于是天子又刻玉印曰“天道将
军”，使使衣羽衣，夜立白茅上。五利将军亦衣羽衣，立
白茅上，受印，以示弗臣也。而佩天道者，且为天子道
天神也。于是五利常夜祠其家，欲以下神，神未至而
百鬼集矣，然颇能使之。其后治装行，东入海求其师，
云大见数月，佩六印，贵振天下。而海上燕齐之间，莫
不扼腕，而自言有禁方能神仙矣。《五利将军》使不敢
入海，之泰山祠。上使人微随验，实无所见。五利妄言
“见其师，其方尽，多不仇。”上乃诛五利。